CELEX: 32018D2027
Language: el
Date: 2018-11-29 00:00:00
Title: Απόφαση (ΕΕ) 2018/2027 του Συμβουλίου, της 29ης Νοεμβρίου 2018, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Διεθνούς Οργανισμού Πολιτικής Αεροπορίας όσον αφορά την πρώτη έκδοση των διεθνών προτύπων και συνιστώμενων πρακτικών για την προστασία του περιβάλλοντος — σύστημα αντιστάθμισης και μείωσης των εκπομπών διοξειδίου του άνθρακα για τις διεθνείς αεροπορικές μεταφορές (σύστημα CORSIA)

20.12.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 325/25
               
            
         ΑΠΟΦΑΣΗ (ΕΕ) 2018/2027 ΤΟΥ ΣΥΜΒΟΥΛΙΟΥ
         της 29ης Νοεμβρίου 2018
         σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο του Διεθνούς Οργανισμού Πολιτικής Αεροπορίας όσον αφορά την πρώτη έκδοση των διεθνών προτύπων και συνιστώμενων πρακτικών για την προστασία του περιβάλλοντος — σύστημα αντιστάθμισης και μείωσης των εκπομπών διοξειδίου του άνθρακα για τις διεθνείς αεροπορικές μεταφορές (σύστημα CORSIA)
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η σύμβαση του Σικάγου για τη διεθνή πολιτική αεροπορία («η σύμβαση»), η οποία έχει ως στόχο τη ρύθμιση των διεθνών αεροπορικών μεταφορών, άρχισε να ισχύει στις 4 Απριλίου 1947. Με αυτήν ιδρύθηκε ο Διεθνής Οργανισμός Πολιτικής Αεροπορίας (ΔΟΠΑ).
                  
               
                     (2)
                  
                  
                     Τα κράτη μέλη της Ένωσης είναι συμβαλλόμενα μέρη της σύμβασης και μέλη του ΔΟΠΑ, ενώ η Ένωση έχει την ιδιότητα του παρατηρητή σε ορισμένα όργανα του ΔΟΠΑ.
                  
               
                     (3)
                  
                  
                     Σύμφωνα με το άρθρο 54 της σύμβασης, το Συμβούλιο του ΔΟΠΑ πρέπει να εκδίδει διεθνή πρότυπα και συνιστώμενες πρακτικές.
                  
               
                     (4)
                  
                  
                     Η 21η διάσκεψη των συμβαλλομένων μερών της σύμβασης-πλαισίου των Ηνωμένων Εθνών για την κλιματική αλλαγή ολοκληρώθηκε με επιτυχία τον Δεκέμβριο του 2015 με την έγκριση της συμφωνίας του Παρισιού. Στόχος της συμφωνίας του Παρισιού είναι να περιορισθεί η αύξηση της μέσης θερμοκρασίας του πλανήτη αρκετά πιο κάτω από τους 2 C πάνω από τα προβιομηχανικά επίπεδα και να συνεχισθούν οι προσπάθειες για τον περιορισμό της αύξησης της θερμοκρασίας στον 1,5 C πάνω από τα εν λόγω επίπεδα. Όλοι οι τομείς της οικονομίας, μεταξύ των οποίων είναι και οι διεθνείς αεροπορικές μεταφορές, πρέπει να συμβάλουν στην επίτευξη μείωσης των εν λόγω εκπομπών.
                  
               
                     (5)
                  
                  
                     Το 2016, στην 39η Γενική Συνέλευση του ΔΟΠΑ αποφασίστηκε, με το ψήφισμα Α39-3, να αναπτυχθεί ένας παγκόσμιος αγορακεντρικός μηχανισμός, ώστε να περιορισθούν οι εκπομπές αερίων θερμοκηπίου από τις διεθνείς αεροπορικές μεταφορές στα επίπεδα του 2020. Η θέση της Ένωσης ως προς αυτό το θέμα καθορίστηκε στην απόφαση (ΕΕ) 2016/915 του Συμβουλίου (1).
                  
               
                     (6)
                  
                  
                     Στις 27 Ιουνίου 2018, κατά τη δέκατη συνεδρίαση της 214ης συνόδου του, το Συμβούλιο του ΔΟΠΑ ενέκρινε την πρώτη έκδοση του τόμου IV του παραρτήματος 16 της σύμβασης: διεθνή πρότυπα και συνιστώμενες πρακτικές για την προστασία του περιβάλλοντος — σύστημα αντιστάθμισης και μείωσης των εκπομπών διοξειδίου του άνθρακα για τις διεθνείς αεροπορικές μεταφορές («σύστημα CORSIA»).
                  
               
                     (7)
                  
                  
                     Οι κανόνες που περιλαμβάνονται στο σύστημα CORSIA είναι πιθανόν να καταστούν δεσμευτικοί σύμφωνα με τη σύμβαση και εντός των καθοριζόμενων σε αυτήν ορίων. Είναι επίσης πιθανόν να καταστούν δεσμευτικοί για την Ένωση και τα κράτη μέλη της δυνάμει ισχυουσών διεθνών συμφωνιών για τις αεροπορικές μεταφορές.
                  
               
                     (8)
                  
                  
                     Σύμφωνα με το άρθρο 90 της σύμβασης, εάν η πλειοψηφία των συμβαλλόμενων κρατών δεν απορρίψει το σύστημα CORSIA, αυτό θα αρχίσει να ισχύει τρεις μήνες μετά το πέρας της προθεσμίας διατύπωσης διαφωνίας.
                  
               
                     (9)
                  
                  
                     Το άρθρο 38 της σύμβασης καλύπτει αποκλίσεις από τα διεθνή πρότυπα και τις διεθνείς διαδικασίες. Σύμφωνα με τους όρους του εν λόγω άρθρου, σε περίπτωση που συμβαλλόμενο κράτος κρίνει ανέφικτο να συμμορφωθεί, από κάθε άποψη, με οποιοδήποτε ανωτέρω διεθνές πρότυπο ή οποιαδήποτε ανωτέρω διεθνή διαδικασία, ή να εναρμονίσει πλήρως τους οικείους κανονισμούς ή τις οικείες πρακτικές με διεθνές πρότυπο ή διεθνή διαδικασία κατόπιν τροποποίησης αυτού ή αυτής, ή σε περίπτωση που συμβαλλόμενο κράτος κρίνει απαραίτητο να θεσπίσει κανονισμούς ή πρακτικές που διαφέρουν, από οποιαδήποτε άποψη, από τους κανονισμούς ή τις πρακτικές που έχουν θεσπιστεί σε διεθνές πρότυπο, το εν λόγω συμβαλλόμενο κράτος πρέπει να κοινοποιήσει αμελλητί στον ΔΟΠΑ τις διαφορές μεταξύ της οικείας πρακτικής και αυτής που έχει θεσπιστεί από το διεθνές πρότυπο.
                  
               
                     (10)
                  
                  
                     Στις 20 Ιουλίου 2018 ο ΔΟΠΑ απηύθυνε προς τα συμβαλλόμενα κράτη την επιστολή AN 1/17.14 – 18/78 («η επιστολή προς τα συμβαλλόμενα κράτη»), με την οποία καλεί τα συμβαλλόμενα κράτη να κοινοποιήσουν, πρώτον, τυχόν διαφωνία με οποιοδήποτε τμήμα του συστήματος CORSIA πριν από τις 22 Οκτωβρίου 2018, και, δεύτερον, τυχόν διαφορές μεταξύ των εθνικών τους πρακτικών και του συστήματος CORSIA, καθώς και την προβλεπόμενη ημερομηνία συμμόρφωσης πριν από την 1η Δεκεμβρίου 2018.
                  
               
                     (11)
                  
                  
                     Το σύστημα CORSIA θα εφαρμόζεται σε φορείς εκμετάλλευσης αεροπλάνων που παράγουν ετήσιες εκπομπές CO2 άνω των 10 000 τόνων από διεθνείς πτήσεις εκτελούμενες με αεροπλάνα με μέγιστη πιστοποιημένη μάζα απογείωσης μεγαλύτερη των 5 700 kg, με εξαίρεση τις πτήσεις ανθρωπιστικού χαρακτήρα, τις πτήσεις ιατρικών υπηρεσιών και τις πτήσεις πυρόσβεσης.
                  
               
                     (12)
                  
                  
                     Οι απαιτήσεις παρακολούθησης, υποβολής εκθέσεων και εξακρίβωσης που προβλέπονται στο σύστημα CORSIA θα εφαρμόζονται από την 1η Ιανουαρίου 2019.
                  
               
                     (13)
                  
                  
                     Από την 1η Ιανουαρίου 2021 έως τις 31 Δεκεμβρίου 2035, οι απαιτήσεις αντιστάθμισης του συστήματος CORSIA θα εφαρμόζονται σε φορείς εκμετάλλευσης αεροπλάνων που εκτελούν διεθνείς πτήσεις (όπως ορίζονται στο μέρος II κεφάλαιο 1, σημείο 1.1.2 και το μέρος II κεφάλαιο 2 σημείο 2.1) μεταξύ των συμβαλλόμενων κρατών που απαριθμούνται στο επικείμενο έγγραφο του ΔΟΠΑ με τίτλο «CORSIA States for Chapter 3 State Pairs» (Κράτη CORSIA για τα ζεύγη κρατών του κεφαλαίου 3).
                  
               
                     (14)
                  
                  
                     Κρίνεται σκόπιμο να καθοριστεί η θέση που πρέπει να ληφθεί, εξ ονόματος της Ένωσης, σε απάντηση στην επιστολή προς τα συμβαλλόμενα κράτη. Ο λόγος είναι ότι το σύστημα CORSIA θα μπορεί να επηρεάζει καθοριστικά το περιεχόμενο του δικαίου της Ένωσης, ειδικά της οδηγίας 2003/87/ΕΚ του Ευρωπαϊκού Κοινοβουλίου και του Συμβουλίου (2).
                  
               
                     (15)
                  
                  
                     Δεδομένης ότι το σύστημα CORSIA θα καταστήσει εφικτή την επίτευξη σημαντικής προόδου σε παγκόσμιο επίπεδο με το σύστημα, δεν θα πρέπει να κοινοποιηθεί καμία διαφωνία δυνάμει του άρθρου 90 της σύμβασης.
                  
               
                     (16)
                  
                  
                     Η Ένωση στηρίζει πλήρως τις προσπάθειες που καταβάλλονται στο πλαίσιο του ΔΟΠΑ, να καταστεί επιχειρησιακό το σύστημα CORSIA το συντομότερο δυνατόν. Σύμφωνα με την οδηγία 2003/87/ΕΚ, η Επιτροπή βρίσκεται επί του παρόντος σε διαδικασία ενσωμάτωσης των απαιτήσεων παρακολούθησης, υποβολής εκθέσεων και εξακρίβωσης του συστήματος CORSIA σε πράξεις της Ένωσης με προβλεπόμενη έναρξη ισχύος έως τον Ιανουάριο του 2019. Επιπλέον, η Επιτροπή πρόκειται να υποβάλει έκθεση προς το Ευρωπαϊκό Κοινοβούλιο και το Συμβούλιο στην οποία εξετάζονται τρόποι εφαρμογής των εν λόγω νομικών μέσων στο δίκαιο της Ένωσης. Το χρονικό περιθώριο εντός του οποίου πρέπει να κοινοποιηθούν τυχόν διαφορές σύμφωνα με την επιστολή προς τα συμβαλλόμενα κράτη είναι υπερβολικά σύντομο ώστε να είναι εφικτή η έγκριση προσαρμογών του συστήματος CORSIA από την Ένωση εντός αυτού του περιθωρίου. Επομένως, προκειμένου ο ΔΟΠΑ να λάβει δεόντως υπόψη την ισχύουσα νομική κατάσταση σε επίπεδο Ένωσης και τις εργασίες που έχουν δρομολογηθεί στον τομέα της παρακολούθησης, της υποβολής εκθέσεων και της εξακρίβωσης, τα κράτη μέλη θα πρέπει να απαντήσουν στην επιστολή προς τα συμβαλλόμενα κράτη, κοινοποιώντας τις διαφορές σύμφωνα με την προσθήκη της παρούσας απόφασης.
                  
               
                     (17)
                  
                  
                     Στο άρθρο 28β παράγραφοι 2 και 3 της οδηγίας 2003/87/ΕΚ προβλέπονται οι δέουσες ενέργειες που πρέπει να πραγματοποιηθούν αναλόγως της έκβασης των εργασιών σε επίπεδο ΔΟΠΑ. Κρίνεται σκόπιμο να ενημερωθεί ο ΔΟΠΑ σχετικά με τους όρους των εν λόγω διατάξεων.
                  
               
                     (18)
                  
                  
                     Η θέση της Ένωσης πρέπει να εκφραστεί από τα κράτη μέλη της Ένωσης που είναι μέλη του ΔΟΠΑ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί, εξ ονόματος της Ένωσης, σε απάντηση της από 20ής Ιουλίου 2018 επιστολής AN 1/17.14 – 18/78 του Διεθνούς Οργανισμού Πολιτικής Αεροπορίας προς τα συμβαλλόμενα κράτη καθορίζεται στην προσθήκη της παρούσας απόφασης.
         
         
            Άρθρο 2
            Η θέση που αναφέρεται στο άρθρο 1 εκφράζεται από τα κράτη μέλη της Ένωσης που είναι μέλη του ΔΟΠΑ.
         
         
            Άρθρο 3
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 29 Νοεμβρίου 2018.
            
               
                  Για το Συμβούλιο
               
               
                  H Πρόεδρος
               
               M. SCHRAMBÖCK
            
         
         
            (1)  Απόφαση (ΕΕ) 2016/915 του Συμβουλίου, της 30ής Μαΐου 2016, σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, όσον αφορά το διεθνές νομοθέτημα που θα εκπονηθεί στο πλαίσιο των οργάνων του ICAO με σκοπό την εφαρμογή από το 2020 ενός ενιαίου παγκόσμιου αγορακεντρικού μέτρου για τις εκπομπές από τις διεθνείς αεροπορικές μεταφορές (ΕΕ L 153 της 10.6.2016, σ. 32).
         
            (2)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
      
      
         
            ΠΡΟΣΘΗΚΗ
            Όσον αφορά το ΠΡΟΣΑΡΤΗΜΑ Γ της υπ' αριθμόν AN 1/17.14 – 18/78 επιστολής του ΔΟΠΑ προς τα κράτη (ΚΟΙΝΟΠΟΙΗΣΗ ΤΗΣ ΣΥΜΜΟΡΦΩΣΗΣ Ή ΔΙΑΦΟΡΕΣ ΑΠΟ ΤΟ ΠΑΡΑΡΤΗΜΑ 16, ΤΟΜΟΣ IV), θα κοινοποιηθούν οι διαφορές και θα παρασχεθούν εν προκειμένω οι ακόλουθες διευκρινίσεις:
            
               Γενικές εκτιμήσεις
            
            Η Ένωση και τα κράτη μέλη της είναι ένθερμοι υποστηρικτές των προσπαθειών του ΔΟΠΑ για τη θέσπιση ενός παγκόσμιου αγορακεντρικού μέτρου για τις διεθνείς αεροπορικές μεταφορές παγκοσμίως κατά τρόπο που θα συμβάλει στην αντιμετώπιση της κλιματικής αλλαγής.
            (αναγράφεται το όνομα του κράτους) υποστηρίζει πλήρως όλες τις προσπάθειες που καταβάλλονται στο πλαίσιο του ΔΟΠΑ προκειμένου το σύστημα CORSIA να καταστεί λειτουργικό το συντομότερο δυνατό. Σύμφωνα με την οδηγία 2003/87/ΕΚ, η Ευρώπη βρίσκεται στη διαδικασία μετουσίωσης των απαιτήσεων παρακολούθησης, υποβολής εκθέσεων και εξακρίβωσης (MRV) του συστήματος CORSIA σε νομικές πράξεις της Ένωσης με αναμενόμενη έναρξη ισχύος έως τον Ιανουάριο του 2019. Η προθεσμία εντός της οποίας πρέπει να κοινοποιηθούν οι τυχόν διαφορές σύμφωνα με την υπ' αριθμόν AN 1/17.14 – 18/78 επιστολή του ΔΟΠΑ προς τα κράτη είναι πολύ σύντομη προκειμένου να εγκρίνει η Ένωση τυχόν προσαρμογές του ενωσιακού δικαίου εντός της χρονικής αυτής περιόδου.
            Στην παρούσα φάση, υφίστανται ορισμένες διαφορές μεταξύ της οδηγίας 2003/87/ΕΚ και των λεπτομερών κανόνων που έχουν εκδοθεί από την Επιτροπή, αφενός, και του συστήματος CORSIA, αφετέρου. Αυτό ισχύει τόσο για τις απαιτήσεις MRV όσο και για τις απαιτήσεις αντιστάθμισης.
            Και στις δύο περιπτώσεις πρέπει να υπενθυμιστεί το πεδίο εφαρμογής της οδηγίας 2003/87/ΕΚ υπό την παρούσα μορφή της. Η οδηγία εφαρμόζεται ανεξάρτητα από την εθνικότητα του φορέα εκμετάλλευσης αεροπλάνων και καλύπτει, καταρχήν, πτήσεις από ή προς αεροδρόμιο ευρισκόμενο στο έδαφος κράτους μέλους όπου εφαρμόζεται η Συνθήκη. Η οδηγία 2003/87/ΕΚ εφαρμόζεται χωρίς να γίνεται διάκριση σε πτήσεις εντός κρατών μελών ή χωρών του ΕΟΧ και μεταξύ κρατών μελών και/ή χωρών του ΕΟΧ.
            
               Απαιτήσεις MRV
            
            Οι απαιτήσεις MRV που προβλέπονται από το σύστημα CORSIA θα είναι εφαρμοστέες από 1ης Ιανουαρίου 2019.
            Οι εφαρμοστέοι κανόνες της Ευρωπαϊκής Ένωσης στον εν λόγω τομέα την 1η Δεκεμβρίου 2018 περιλαμβάνονται ως επί το πλείστον στην οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Ένωσης. Η εν λόγω οδηγία αποτελεί τη νομική βάση των λεπτομερών διατάξεων επί του θέματος, οι οποίες περιέχονται στον κανονισμό (ΕΕ) αριθ. 600/2012 της Επιτροπής, της 21ης Ιουνίου 2012, για την επαλήθευση των εκθέσεων που αφορούν τις εκπομπές αερίων θερμοκηπίου και τα τονοχιλιόμετρα και για τη διαπίστευση των ελεγκτών σύμφωνα με την οδηγία 2003/87/ΕΚ και τον κανονισμό (ΕΕ) αριθ. 601/2012 της Επιτροπής, της 21ης Ιουνίου 2012, για την παρακολούθηση και την υποβολή εκθέσεων σχετικά με τις εκπομπές αερίων θερμοκηπίου κατ' εφαρμογή της οδηγίας 2003/87/ΕΚ.
            Θα πρέπει να σημειωθεί ότι η Ευρωπαϊκή Επιτροπή βρίσκεται επί του παρόντος στη διαδικασία έκδοσης κανονισμών που αναμένεται ότι θα εξαλείψουν, με την επιφύλαξη του ανωτέρου σημείου «Γενικές εκτιμήσεις», τις διαφορές με τις απαιτήσεις παρακολούθησης, υποβολής εκθέσεων και εξακρίβωσης του συστήματος CORSIA της πρώτης έκδοσης του παραρτήματος 16 τόμος IV, με αναμενόμενη έναρξη ισχύος πριν από την 1η Ιανουαρίου 2019.
            
               Απαιτήσεις αντιστάθμισης
            
            Όσον αφορά την αντιστάθμιση, σημειώνεται ότι οι αντίστοιχες απαιτήσεις που περιέχονται στο σύστημα CORSIA θα εφαρμοστούν μόνον σε μεταγενέστερη φάση και ότι το ενωσιακό δίκαιο μπορεί εν τω μεταξύ να τροποποιηθεί με γνώμονα το σύστημα CORSIA.
            Ως εκ τούτου, δεν είναι αναγκαίο οι απαιτήσεις αντιστάθμισης δυνάμει του δικαίου της Ένωσης να αντιμετωπιστούν καθ' υπέρβαση των γενικών εκτιμήσεων που αναφέρθηκαν ανωτέρω.